**PROPRATNI AKT UZ DOSTAVLJANJE UGOVORA**

Obzirom da smo primorani potpisati Ugovor o snabdijevanju električnom energijom, koji nam je dostavila JP Elektroprivreda BiH datum: \_\_\_\_\_\_\_\_\_\_, a u kojem je rok za potpisivanje 48 sati od dana prijema Ugovora, želimo vas obavijestiti o sljedećem:

Uz ovaj propratni akt vam dostavljamo dva primjerka Ugovora o snabdijevanju električnom energijom potpisana i ovjerena, jer smo prisiljeni na to, uz napomenu da ne prihvatamo član 4. i član 9. Ugovora, jer nismo u mogućnosti poštivati ovako nerealne odredbe.

Ovakav način potpisivanja ugovora je u suprotnosti sa članom 26. Zakona o obligacionim odnosima ("Sl. list SFRJ", br. 29/1978, 39/1985, 45/1989 - odluka USJ i 57/1989, "Sl. list RBiH", br. 2/1992, 13/1993 i 13/1994 i "Sl. novine FBiH", br. 29/2003 i 42/2011) koji propisuje da je ugovor zaključen kad su se ugovorne strane saglasile o bitnim sastojcima ugovora. Mi nismo saglasni sa članom 4. i 9. jer će realizacija ova dva člana biti teško provodiva u praksi i zbog toga što ostavljaju prostora za manipulaciju.

Shodno navedenom, iako pod prisilom potpisujemo ovaj ugovor, obavještavamo vas da ćemo svoja prava vezana za članove 4. i 9. ostvariti sudskim putem. Također, svoja prava ćemo ostvariti i kroz postupak pred Konkurencijskim vijećem BiH.

Jasno je da JP Elektroprivreda BiH u ovom slučaju iskorištava svoj dominantni položaj na tržištu, što je u suprotnosti sa članom 10. Zakona o konkurenciji („Službeni glasnik BiH“, br. 48/05, 76/07 i 80/09) koji propisuje zabranu zloupotreba dominantnog položaja. U članu 10. stav 2. tačka a) jasno je propisano da se zloupotreba dominantnog položaja posebno odnosi na direktno ili indirektno nametanje nelojalnih kupovnih i prodajnih cijena ili drugih trgovinskih uslova kojima se ograničava konkurencija. Shodno tome, pokrenut ćemo i postupak pred Konkurencijskim vijećem.